สกู๊ป : ทำความรู้จัก…รถเมล์สายใหม่
ออกสตาร์ทเป็นที่เรียบร้อยแล้วสำหรับรถเมล์สายปฏิรูป ที่จะทดลองเดินรถทั้งหมด 8 สาย เป็นเวลา 1 เดือน ตั้งแต่วันที่ 15 สิงหาคมไปจนถึงวันที่ 15 กันยายน กระจายไปทั่วกรุงเทพมหานครและปริมณฑล ซึ่งปรับเปลี่ยนทั้งสี หมายเลขและเส้นทางการเดินรถ 

   ภาพรถเมล์ขาวแดง และตัวเลขที่บอกเส้นทางการเดินรถที่คุ้นตาของคนกรุงเทพมหานครกำลังจะเปลี่ยนไป ตามแผนการปฏิรูปรถโดยสารประจำทางในเขตกรุงเทพมหานครและปริมณฑลของกระทรวงคมนาคม โดยการพลิกโฉมเลขหมายในการกำหนดเส้นทางเดินรถให้ทั้งหมด เพื่อให้สอดคล้องกับสภาพชุมชนเมืองที่เปลี่ยนแปลงไป จะยกระดับให้เกิดการพัฒนาระบบการให้บริการที่ดีมากยิ่งขึ้น และในอนาคตจะเกิดการเชื่อมโยงกันของโครงข่ายการคมนาคมของกรุงเทพมหานครและเขตพื้นที่ปริมณฑลให้เชื่อมถึงกันแบบครบวงจร

      สำหรับการยกเครื่องเส้นทางเดินรถเมล์ใหม่ จะแบ่งเป็นโซนสี โดยหากเห็นหัวรถสีเขียว มีตัวอักษร G แสดงว่าแทนเขตการเดินรถที่ 1 และ 2 ที่มาจากทิศตะออกของกรุงเทพมหานคร ขณะที่หัวรถสีแดง ตัวอักษร R แทนเขตการเดินรถที่ 3 และ 4 ซึ่งเป็นเขตการเดินรถด้านทิศตะออกเฉียงใต้ของกรุงเทพ  ส่วนหัวรถสีเหลือง มีตัวอักษร Y นั้นเป็นเขตการเดินรถที่ 5 และ 6 ที่วิ่งมาจากทิศตะตกของกรุงเทพ และสุดท้ายคือหัวรถสีน้ำเงิน ซึ่งใช้ตัวอักษร B แทนเขตการเดินรถที่ 7 และ 8 ซึ่งเดินรถทางทิศเหนือเชื่อมต่อใจกลางกรุงเทพมหานคร

และหากประชาชนเห็นตัว E หรือ Express ต่อท้ายนั้นหมายความว่ารถคันนั้นจะวิ่งขึ้นทางด่วน พร้อมกันนี้ เพื่อให้ประชาชนสามารถจดจำได้ง่าย กรมการขนส่งทางบก ได้ให้ ขสมก จัดทำป้ายบอกเส้นทางเดิมของรถแต่ละคันในระหว่างที่มีการปรับตัว

สำหรับช่วงทดลองวิ่งช่วงแรก ระยะเวลา 1 เดือนนับจากนี้ ทั้ง 8 เส้นทาง จะมีรถเมล์ธรรมดาวิ่งเส้นทางละ 5 คัน เดินรถควบคู่กับการให้บริการในเส้นทางเดิม โดยทั้ง 8 เส้นทางนำร่องประกอบด้วย
          สาย G21 รังสิต - ท่าเรือพระราม 5 ซึ่งเทียบเคียงสาย 114   สาย G59E มีนบุรี -ท่าเรือสี่พระยา (ทางด่วน) เทียบเคียงสาย 514   สาย R3 สวนหลวง ร.9 - รถไฟฟ้าสนามกีฬาแห่งชาติ  ซึ่งเทียบเคียงสาย 11  สาย R41 ถนนตก-แฮปปี้แลนด์ ซึ่งเทียบเคียงจากสาย 22  สาย Y59 สถานีรถไฟชุมทางตลิ่งชัน - กระทุ่มแบน เทียบเคียงสาย 189 เดิม  สาย Y61 หมู่บ้านเศรษฐกิจถึงสถานีขนส่งจตุจักร เทียบเคียงสาย 509  สาย B44 อู่พระราม 9 - สุทธิสาร เทียบเคียงสาย 54 วงกลมรอบเมืองห้วยขวาง และสุดท้ายคือสาย B45 จากเอื้ออาทรบึงกุ่มถึงสะพานพุทธ ซึ่งเดิมคือสาย 73


 นอกจากสิ่งที่เปลี่ยนแปลงที่เห็นได้จากภายนอกตัวรถแล้ว ภายในรถเมล์แต่ละคันที่กำลังยกเครื่องปฏิรูปนั้น ประชาชนจะสังเกตเห็นป้ายการเดินรถที่ติดไว้ภายในรถ นอกจากนี้ยังมีการติดตั้งระบบ GPS ติดตามการเดินรถ เพื่อรองรับระบบ E-Ticket และการตรวจสอบเวลาการเดินทางของรถที่แน่นอนมากขึ้น  ซึ่งทั้งหมดนี้เป็นการเตรียมความพร้อมก่อนจะปฏิรูปรถเมล์ไทยใหม่ยกเซตภายใน 2 ปี และหากผู้ใช้บริการต้องการทราบรายละเอียดเพิ่มเติม รวมถึงต้องการเสนอแนะแก้ไขปัญหาต่าง ๆ ทางกรมการขนส่งทางบกและ ขสมก. ก็พร้อมที่จะรับฟังและนำไปปรับปรุงเพื่อประโยชน์ของประชาชนและเพื่อการคมนาคมของประเทศไทยสะดวกสบายมากยิ่งขึ้น